Κρεατόσουπα με αστράκι και ρίγανη
Όταν θέλουμε να φάμε μια σούπα με γεμάτη γεύση για θαλπωρή και ζεστασιά φτιάχνουμε αυτήν την εύκολη, νόστιμη και αρωματική κρεατόσουπα με ζυμαρικά και ρίγανη.
1 κιλό μοσχάρι (ψαχνό), κατά προτίμηση σπάλα, σε κύβους 3 εκ., 2 σκελίδες σκόρδου, καθαρισμένες και ελαφρώς κοπανισμένες, 1 ½ κουτ. γλυκού ρίγανη ξερή, τριμμένη, 200 γρ. ντοματάκια κονσέρβας, πολτοποιημένα στο μπλέντερ, 150 γρ. αστράκι ή πεπονάκι ή άλλο μικρόσχημο ζυμαρικό της αρεσκείας μας, 1 μάτσο καυκαλήθρες, καθαρισμένες και ψιλοκομμένες, 50 ml ελαιόλαδο, αλάτι, φρεσκοτριμμένο πιπέρι
Για να φτιάξουμε κρεατόσουπα με αστράκι και ρίγανη, ζεσταίνουμε σε μια βαθιά κατσαρόλα το λάδι σε δυνατή φωτιά και σοτάρουμε το κρέας για 4 – 5 λεπτά, μέχρι να ροδίσει. Προσθέτουμε το σκόρδο, την ντομάτα, τη ρίγανη και  αλατοπίπερο και αχνίζουμε τα υλικά για 2 – 3 λεπτά, μέχρι να μαλακώσουν ελαφρώς. Προσθέτουμε 2 ½ λίτρα νερό και, μόλις κοχλάσει, χαμηλώνουμε τη φωτιά, σκεπάζουμε με το καπάκι και σιγοβράζουμε για περίπου 1 ώρα και 30 λεπτά, μέχρι να μαλακώσει το μοσχάρι. Ρίχνουμε το αστράκι και τις καυκαλήθρες, ανακατεύουμε και μαγειρεύουμε για άλλα 5 – 10 λεπτά ή μέχρι να μαλακώσει και να χυλώσει η σούπα. 
Ζυμαρικά,Μοσχάρι,Ντομάτα